SSV vaziri bayram kuni bemor xotin-qizlar holidan xabar oldi (foto)

Bugun O`zbekiston Respublikasi Sog`liqni saqlash vaziri B. Musaev 8 mart — Xalqaro xotin-qizlar kuni munosabati bilan Respublika ixtisoslashtirilgan onkologiya va radiologiya ilmiy-amaliy tibbiyot markazida bo`lib, u erda davolanayotgan xotin-qizlar holidan xabar oldi.
Tashrif davomida bemor ayollar bilan suhbatlashib, ularni go`zallik va nafosat bayrami bilan samimiy qutladi. Yurtimizda xotin-qizlar salomatligini asrash davlatimizning alohida e`tiborida ekanini ta`kidlab, ularga xastalikdan tezroq sog`ayib ketishlarini tiladi. Shundan so`ng ayollarga vazirlikning bayram sovg`alari topshirildi.
— Xotin-qizlarni e`zozlash, ularga g`amxo`rlik qilish barchamizning burchimiz, — deydi vazir. — Prezidentimiz ta`kidlaganidek, onani, ayolni rozi qilsak, xalq bizdan rozi bo`ladi. Shu sababli bu erda davolanayotgan har bir bemor, ayniqsa, ushbu dardga chalingan opa-singillarimiz biz uchun aziz va qadrli. Ularning xastalikdan tezroq sog`ayishi va oilasi bag`riga qaytishi uchun barcha choralarni ko`ramiz.
Davlatimiz rahbarining 2021 yil 27 maydagi “Aholiga gematologiya va onkologiya xizmatlarini ko`rsatish tizimini yanada takomillashtirish to`g`risida”gi qarorida ushbu markazning yangi binosini qurish bo`yicha bir qator vazifalar belgilangan edi.
Mazkur kompleks tarkibida zamonaviy operasion blok, zarur diagnostika uskunalari bilan jihozlangan ko`p funksiyali poliklinika, ilmiy tadqiqot va amaliy mashg`ulotlar o`tkazish uchun alohida ilmiy laboratoriya, shuningdek, bemorlarning qarindoshlari hamda yaqinlarini joylashtirish uchun mehmonxona kabi tuzilmalar o`rin olishi ko`zda tutilgan.
Markaz binosi 10 qavatli, 650 o`rinli bo`lib, 16 ta jarrohlik xonasi, reanimasiya, davolash va tashxis bo`limlaridan iborat bo`ladi. Shuningdek, kuniga 100 nafar bemorga xizmat ko`rsatish quvvatiga ega stasionar hamda 500 qatnovga mo`ljallangan onkologiya konsultativ-diagnostika markazini qurish boshlangan.
Vazir tashrif davomida muassasada faoliyat olib borayotgan shifokor va hamshira opa-singillarimiz bilan ham uchrashib, ularni bayram bilan samimiy tabrikladi va sharafli hamda mas`uliyatli vazifalarida zafarlar tiladi. Qolaversa, bu erda davolanayotgan bemorlar, xususan, xotin-qizlarga sifatli tibbiy xizmat ko`rsatish uchun zarur sharoitlar yaratish bo`yicha mas`ullarga tegishli ko`rsatmalar berdi.